དང་བྲལ་བ།སྲོག་མེད་པ་སྟེ་སྐྱེ་བ་དང་འཆི་འཕོ་དང་བྲལ་བ།གང་ཟག་མེད་པ་སྟེ་སྔོན་གྱི་མཐའ་དང་ཕྱི་མའི་མཐའ་ཡོངས་སུ་ཆད་པ།ཞི་བ་དང་ཉེ་བར་ཞི་བའི་མཚན་ཉིད་དེ་འདོད་ཆགས་དང་བྲལ་བ།དམིགས་པ་མེད་པར་འགྲོ་བ་སྟེ་ཡི་གེ་མེད་པ།ཚིག་ཐམས་ཅད་ཆད་པ།བརྗོད་དུ་མེད་པ།རླབས་ཐམས་ཅད་དང་བྲལ་བ།ཐམས་ཅད་ཀྱི་རྗེས་སུ་སོང་བ་སྟེ་ནམ་མཁའ་དང་མཉམ་ཞིང་མཚུངས་པ།ཁ་དོག་དང་།རྟགས་དང་།དབྱིབས་མེད་པ།རྒྱུ་བ་ཐམས་ཅད་དང་བྲལ་བ།ངའི་བ་མེད་པ།ང་ཡིར་འཛིན་པ་མེད་པ།རྣམ་པར་རིག་པ་མེད་པ་སྟེ།སེམས་དང་།ཡིད་དང་།རྣམ་པར་ཤེས་པ་དང་བྲལ་བ།གཉེན་པོ་མེད་པའི་ཕྱིར་འདྲ་བ་མེད་པ།རྒྱུ་དང་མི་འཐུན་ཞིང་རྐྱེན་དུ་སྒྲོ་འདོགས་པ་མེད་པ།ཆོས་ཀྱི་དབྱིངས་སུ་ཡང་དག་པར་འདུ་བའི་ཕྱིར་ཆོས་ཐམས་ཅད་ནི་མཉམ་པར་གཞག་པ།རྗེས་སུ་མི་འགྲོ་བའི་ཚུལ་གྱིས་དེ་བཞིན་ཉིད་ཀྱི་རྗེས་སུ་སོང་བ།ཤིན་ཏུ་མ་གཡོས་པའི་ཕྱིར་ཡང་དག་པ་ཉིད་ཀྱི་མཐའ་ལ་གནས་པ་ཡུལ་དྲུག་ལ་མི་རྟེན་པས་མ་གཡོས་པ།མི་གནས་པས་གང་དུ་ཡང་འགྲོ་བ་དང་འོང་བ་མེད་པ།སྟོང་པ་ཉིད་དུ་ཡང་དག་པར་འདུ་བ།མཚན་མ་མེད་པས་རབ་ཏུ་ཕྱེ་བ།སྨོན་པ་མེད་པའི་མཚན་ཉིད་རྟོག་པ་དང་སེལ་བ་མེད་པ།དོར་བ་མེད་ཅིང་གཞག་པ་མེད་པ།སྐྱེ་བ་དང་འཇིག་པ་མེད་པ།ཀུན་གཞི་མེད་པ།མིག་དང་།རྣ་བ་དང་།སྣ་དང་།ལྕེ་དང་།ལུས་དང་།ཡིད་ཀྱི་ལམ་ལས་ཡང་དག་པར་འདས་པ།མ་ཁེངས་པ།མ་རུང་བ།གནས་པ།མི་གཡོ་བར་གྱུར་པ།རྒྱུ་བ་ཐམས་ཅད་དང་བྲལ་བ་སྟེ།བཙུན་པ་མཽད་གལ་གྱི་བུ་ཆེན་པོ་དེ་ལྟ་བུའི་ཆོས་ལ་བསྟན་པ་ཇི་ལྟ་བུ་ཞིག་ཡོད།བཙུན་པ་མཽད་གལ་གྱི་བུ་ཆེན་པོ་ཆོས་བསྟན་པ་ཞེས་བྱ་བ་དེ་ཡང་སྒྲོ་བཏགས་པའི་ཚིག་སྟེ།གང་དག་ཉན་པ་དེ་དག་ཀྱང་སྒྲོ་བཏགས་པ་ཉན་ཏོ།།བཙུན་པ་མཽད་གལ་གྱི་བུ་གང་ལ་སྒྲོ་བཏགས་པའི་ཚིག་མེད་པ་དེ་ལ་ཆོས་སྟོན་པ་ཡང་མེད་དེ།ཐོས་པ་ཡང་མེད།ཤེས་པ་ཡང་མེད་དོ།།འདི་ལྟ་སྟེ་དཔེར་ན།སྒྱུ་མའི་སྐྱེས་བུས་སྒྱུ་མའི་སྐྱེས་བུ་དག་ལ་ཆོས་བསྟན་པ་བཞིན་ནོ།།དེ་ལྟ་བུར་སེམས་གནས་པས་ཆོས་